Under Dusken

Lesere

Én av fire studenter i Trondheim leser hvert eneste nummer av Under Dusken.

Økonomi

Under Dusken finansieres dels av støtte fra Samskipnaden og Samfundet, dels via annonsesalg. Det overordnede ansvaret ligger hos eieren, Mediastud. Daglig leder er økonomisk ansvarlig internt i Mediastud.
I motsetning til hos mange andre gjenger og foreninger ved Studentersamfundet i Trondhjem, er Under Duskens økonomi uavhengig av Samfundets overordnede økonomi, kun tilknyttet med et indeksjustert årlig tilskudd fra Samfundets UKE-fond. Derimot er Under Dusken en del av Mediastuds økonomi, i praksis som en selvstyrt avdeling i aksjeselskapet. Mediastuds forskrifter tilsier at de daglige lederne for hver av de tre studentmediene, det vil si gjengsjefene, har det formelle økonomiske ansvaret for sin enhet. Øverste økonomiske ansvar for Under Dusken og de andre to mediene ligger hos Mediastuds administrerende direktør.

Historikk

Under Duskens historie kan deles i tre hovedperioder.

1914–1970

Første prøvenummer kom ut 12. desember 1914, med ambisjon om å være et tidsskrift for studenter i Norden. I praksis ble imidlertid studenter og akademikere ved NTH relativt raskt hovedmålgruppen. Fra starten av levde Under Dusken av salgs- og annonseinntekter. Den formelle tilknytningen til Studentersamfundet ble etablert på 20-tallet. 
I denne første perioden var Under Dusken i stor grad et tidsskrift med almenpolitiske essays og debattinnlegg, hvor tradisjoner, stilsikkerhet og formuleringsevne sto i høysetet. Driften var preget av kontinuitet. Et eksempel på dette er at det grafiske uttrykket besto nesten uforandret i over 50 år.
Under Duskens største personlighet – Ole Peder Arvesen – var aktiv i denne perioden. Han var redaktør hele fire ganger, og støttet opp om studentavisens drift i nesten 50 år. Karakteristisk for denne perioden er utmerkelsen «Under Duskens penn», som ble utdelt til beste studentbidrag i to klasser: tekst og tegning. Prisen ble delt ut av en forsamling av tidligere prisvinnere («Pennefedrene») under ledelse av Arvesen. Odd Einar Dørum var blant redaktørene i denne perioden. Han tiltrådte vervet høsten 1964. En annen redaktør var Arnulf Kolstad. Han var redaktør i tre sammenhengende semestre og fikk også «Under Duskens penn».

1970–1989

I 1970 la Under Dusken om fra boktrykk til offset. Avisen fikk økonomisk støtte fra Studentsamskipnaden, og ble delt ut gratis på lærestedene. Da ble det journalistiske innholdet i større grad nyhetspreget, og hentet stoff fra studenthverdagen og studentpolitikken.
Studentopprøret nådde etterhvert redaksjonslokalene, og Under Dusken ble i 1970- og 1980-årene sett på som et middel i studentenes politiske kamp. I de fleste årene i denne perioden var det ulike venstreorienterte grupperinger (Rød Front, Sosialistisk Front, Grønt Gras, Venstrevind) som vant redaktørvalgene. Mellom Gunnar Gjengset i 1971 og Asbjørn Bonvik (Trondheim Konservative Studenterforening) i 1986 var det ingen konservative redaktører.
Ordningen med politiske redaktørvalg var ikke uproblematisk. Innføring av data i avisproduksjonen på slutten av 1980-årene la grunnlaget for at både den tekniske og den journalistiske kvaliteten økte. Dette stilte større krav til kompetanse i redaksjonen. Leserne av Under Dusken opplevde etter hvert at valg som førte til at hele den sittende redaksjonen gikk av ga negative konsekvenser for kvaliteten.

1990–idag

Valget i 1989, da Jon Øyvind Eriksen og Anne Cathrine Haugdahl fra Venstrevind ble valgt som redaktører, innledet en ny stabil periode hvor kontinuiteten kom tilbake. Det nye redaksjonelle konseptet bygget på kritisk journalistikk med studenthverdagen i fokus.
Dagens redaksjon følger en uavbrutt linje fra høsten 1989, selv om den politiske tilhørigheten er blitt borte på vegen. Det redaksjonelle konseptet fra 1989 er videreutviklet slik at Under Dusken i dag fremstår som et nyhetsorientert studenttidsskrift med omfattende bruk av fargefotos. Redaksjonen har de senere år rekruttert en rekke journalister til både aviser og etermedier, og utgjør pr. i dag et viktig tilskudd til Norges journalistutdanning.

Programvareutvilking

Under Dusken har siden midten av 1990-årene hatt en egen dataavdeling som har drevet med drift og programvareutvikling. Dataavdelingen har utviklet to innholdshåndteringssystemer (CMS), Aranea og Pegadi.

Pegadi

Pegadi er skrevet i java og ble startet i 1999. Systemet fungerer som et skriveprogram med notatfelt og gir redaktørene muligheten til å se hvor mye som er skrevet på hver enktelt artikkel.

Aranea

Aranea er skrevet i java og bruker teknologier som JPA, Spring og Velocity. Det er dette systemet som ligger bak avisens nettside underdusken.no.

Spitposten

Under Duskens siste dobbeltside inneholder opprinnelig avisens sportsseksjon. Denne forsvinner imidlertid på mystisk vis under trykking hos Trykkpartner Grytting og kommer i hyllene som det mysende magasinet Spitposten. Spitposten myser kritisk på Samfundets og samfunnets tilstand, og er spesielt kritiske til det såkalte mannskoret Pirum. Dette har de alltid vært. Spitposten omtaler konsekvent bilaget Under Dusken for «Drittblekka» eller «Fitteblekka», og Spitdvergen setter sin ære i å være først ute med det siste av ufinheter om studentpolitikken. 
Spitposten på nett oppsto for første gang i 1998 og er etter et lite tiårs opphold en meget velfungerende redaksjon bestående av kortvokste sinte menn med skjegg.
Det anses som en stor ære blant Trondheims studentpolitikere og andre celebre studenter å bli harselert med i Spitposten.